钦定古今图书集成/明伦汇编/宫闱典/第011卷 > 北齐
## 钦定古今图书集成/明伦汇编/宫闱典/第011卷 > 北齐

### 武成帝河清四年诏传位于皇太子群公上尊号为太上皇帝

按《北齐书武成帝本纪》：“河清四年四月乙亥，太史奏
天文有变，其占当有易。王。景子乃使太宰段韶兼太
尉，持节奉皇帝玺绶，传位于皇太子，大赦，改元为天
统元年。百官进级降罪各有差。又诏太子妃斛律氏
为皇后。于是群公上尊号为太上皇帝，军国大事，咸
以奉闻。”始将传政，使内参政子尚乘驿送诏书于邺。
子尚出晋阳城，见人骑随后，忽失之。尚未至邺，而其
言已布矣。

### 后主天统元年太上皇帝遣使于陈诏增置官属及改高祖庙号

按：《北齐书后主本纪》：天统元年：“六月己巳，太上皇帝
诏兼散骑常侍王季高使于陈。秋七月乙未，太上皇
帝诏增置都水使者一人。冬十一月癸未，太上皇帝
至自晋阳。己丑，太上皇帝诏改太祖献武皇帝为神
武皇帝，庙号高祖；献明皇后为武明皇后。其文宣谥
号，委有司议定。十二月庚戌，太上皇帝狩于北郊；壬”
子狩于南郊。乙卯狩于西郊。壬戌太上皇帝幸晋阳。
《天统》二年。太上皇以《三台》施兴圣寺。封太上皇诸子
于藩。

按：《北齐书后主本纪》：天统二年“二月庚戌，太上皇帝
至自晋阳。三月乙巳，太上皇帝诏以三台施兴圣寺，
以旱故降禁囚。五月己亥，封太上皇帝子俨为东平
王，仁弘为齐安王，仁固为北平王，仁英为高平王，仁
光为淮南王。六月，太上皇帝诏兼散骑常侍韦道儒
聘于陈。秋八月，太上皇帝幸晋阳。”

天统三年，太上皇亲釐庶政。

按《北齐书后主本纪》：天统三年“春正月壬辰，太上皇
帝至自晋阳。戊戌，太上皇帝诏京官执事散官三品
已上各举三人，五品以上各举二人，称事七品已上
及殿中侍御史、尚书都检校御史、主书及门下录事
各举一人。夏四月癸丑，太上皇帝诏兼散骑常侍司
马幼之使于陈。五月甲午，太上皇帝诏以领军大将
军、东平王俨为尚书令。”六月己未，太上皇帝诏“封皇
子仁机为西河王，仁约为乐浪王，仁俭为颍川王，仁
雅为安乐王，仁统为丹阳王，仁谦为东海王。”闰六月
壬午，太上皇帝诏“尚书令、东平王俨录尚书事，以尚
书左仆射赵彦深为尚书令”，并省尚书左仆射娄定
远为尚书左仆射，中书监徐之才为右仆射。秋八月
辛未，太上皇帝诏以太保、任城王湝为太师，太尉、冯
翊王润为大司马，太宰段韶为左丞相，太师贺拔仁
为右丞相，太傅侯莫陈相为太宰，大司马娄叡为太
傅，大将军斛律光为太保，司徒韩祖念为大将军，司
空、赵郡王叡为太尉，尚书令、东平王俨为司徒。九月
己酉，太上皇帝诏“诸寺署所绾杂保户姓高者，天保
之初，虽有优敕，权假力用未免者，今可悉蠲杂户，任
属郡县，一准平人。”丁巳，太上皇帝幸晋阳。十一月癸
未，太上皇帝至自晋阳。十二月己巳，太上皇帝诏以
故左丞相赵郡王琛配享神武庙庭。

天统四年，太上皇仍临朝政，寻崩。

按：《北齐书后主本纪》：天统四年“正月癸亥，太上皇帝
诏兼散骑常侍郑大护使于陈。三月乙巳，太上皇帝
诏以司徒、东平王俨为大将军，南阳王绰为司徒，开
府仪同三司徐显秀为司空，开府仪同三司、广宁王
孝珩为尚书令。夏四月辛巳，太上皇帝幸晋阳。五月
壬戌，太上皇帝至自晋阳。秋九月景申，周人来通和太上皇帝诏侍中斛斯文略报聘于周。冬十一月壬
辰，太上皇帝诏兼散骑常侍李翥使于陈。十二月辛
未，太上皇帝崩。

### 隆化元年后主禅位皇太子称太上皇帝又称为无上皇

按《北齐书后主本纪》：“隆化元年，高元海、宋士素、卢思
道、李德林等欲议禅位皇太子。先是，望气者言当有
革易，于是依天统故事，授位幼主。幼主名恒，帝之长
子也。春正月乙亥，即皇帝位，时八岁，改元为承光元
年，大赦。尊皇太后为太皇太后，帝为太上皇帝，后为
太上皇后。于是黄门侍郎颜之推、中书侍郎薛道衡”、
侍中陈德胜等，劝太上皇帝往河外募兵，更为经略，
若不济南投陈国，从之。丁丑，太皇太后、太上皇自邺
先趋济州，周师渐逼。癸未，幼主又自邺东走。乙丑，周
师至紫陌桥。癸巳，烧城西门，太上皇将百馀骑东走。
乙亥，渡河入济州。其日，幼主禅位于大丞相、任城王
湝，令侍中斛律孝卿送《禅文》及玺绂于瀛州，孝卿乃
以之归周，又为任城王。诏尊太上皇为无上皇，幼主
为守国天王，留太皇太后济州，遣高阿那肱留守。太
上皇并皇后携幼主走青州，韩长鸾、邓颙等数十人
从太上皇。既至青州，即为入陈之计。而高阿那肱召
周军，约生致齐主，而屡使人告言，“贼军在远，已令人
烧断桥路”，太上所以“停缓。”周军奄至青州，太上窘急，
将逊于陈，置金囊于鞍后，与长鸾、淑妃等十数骑至
青州南邓村，为周将尉迟纲所获。送邺，周武帝与抗
宾主礼，并太后、幼主、诸王俱送长安，封帝温国公。